इउपिपिएलनि बिजाथि दावबाइसा बर’आ रांनि थफ्लाजों अनसुंथाय होनो हायाखैब्लाबो माखासे मावथिफोर हरनानै सिफायनाय न’फोरखौ फिन फाहामना होनाया सुबुंनि सायाव सुबुं अनसायनाय होन्नानै फोरमायदों दुखुथिआ न’खरजों लोगोसे राइजो-राजाफोरा ৷ बेरा फारसेथिं मैआ मोनाबिलि समाव 2 नं राजागरनि धरमजुलि साहाबागान गेजेराव निखिल बिश्बास (40) मुंनि सासे सुबुंखौ गाथारनानै सिथारना गालांनाय जाथाया ओनसोलाव गिखांनाय लाबोयो। बेजों लोगोसे भुटान हादर सेराव थानाय सुबुं आरो मैदेरनि गेजेराव नांज्लायनाया बारानिफ्राय बारा जाबोनो हमबाय ৷बे जाथाया जिंगासिनो गोनां जादों ৷ मख’जायोदि हरसे-सानसेनि गेजेरावनो मोनसे जायगायावनो न’बां, माल-माथा सिफायनाय आरो मानसि बुथारनाय जाथाया गोदान नंलिया ৷ मानोना आगोलावबो गोबां जाबोदों৷ मानसि आरो मैदेरनि गेजेराव सौग्राव लायनाय जाथाया हाग्रा ओनसोलनि बिबाङा खमायबोनायनि थाखायनो भुटान हाजोनि सेराव बे बायदि जाथाया जाफ्लेबाय थायो होन्ना फोरमायदों मिथिंगाआरि रैखाथि सुबुंफोरा৷